ຊາວເມືອງ Baltimore ພາກັນ ເດີນຂະບວນ ປະທ້ວງ ການເສຍຊີວິດ ຂອງທ້າວ Gray 
ຢ່າງນ້ອຍ 1,500 ຄົນໄດ້ເຕົ້າໂຮມກັນຢູ່ຈຸດ ບ່ອນທີ່ທ້າວ Freddie Gray ອາຍຸ 25 ປີ ໄດ້ຖືກຈັບໂຕໄດ້ ຫຼັງຈາກ ທີ່ຕຳຫຼວດໄດ້ໄລ່ຕິດຕາມມາ ໃນວັນທີ 12 ເມສາ ເມື່ອສອງ​ອາທິດ​ກ່ອນ.
ພວກປະທ້ວງ ຈຳນວນຫຼາຍຮ້ອຍຄົນ ໄດ້ພາກັນເດີນຂະບວນ ຜ່ານນະຄອນ Baltimore ລັດ Maryland ທາງພາກຕາເວັນ ອອກຂອງສະຫະລັດ ໃກ້ໆກັບນະຄອນຫລວງ ວໍຊິງຕັນ ທາງ ກ້ຳເໜືອ ເພື່ອປະທ້ວງການເສຍຊີວິດ ຂອງຊາຍຜິວດຳຄົນນຶ່ງ ໃນລະຫວ່າງທີ່ຖືກເຈົ້າໜ້າທີ່ຕຳຫລວດ ຄວບຄຸມໂຕໄວ້ນັ້ນ ການເດີນຂະບວນປະທ້ວງ ໃນວັນເສົາວານນີ້ ໄດ້ເລີ້ມຕົ້ນຂຶ້ນ ຢູ່ບ່ອນດຽວກັນ ທີ່ ທ້າວ Freddie Gray ໄດ້ຖືກຈັບກຸມ ໃນ ວັນທີ 12 ເມສາ ເມື່ອສອງອາທິດກ່ອນ ການເດີນຂະບວນ ໄດ້ດຳເນີນໄປຢ່າງສັນຕິ ເປັນສ່ວນໃຫຍ່ ແຕ່ ໃນເວລາຕໍ່ມາ ເຈົ້າໜ້າທີ່ຕຳຫລວດ ໄດ້ເຂົ້າຈັບກຸມພວກຄົນຈຳນວນນຶ່ງ ທີ່ໄດ້ທຳລາຍ ລົດ ລາດຕະເວນຂອງພວກເຂົາເຈົ້າ ທ້າວ Gray ໄດ້ຮັບບາດເຈັບ ຢູ່ກະດູກສັນຫລັງ ໃນຂະນະທີ່ຖືກຕຳຫຼວດເຂົ້າຈັບກຸມໄວ້ ແລະໄດ້ເສຍຊີວິດ ໃນອາທິດນຶ່ງຕໍ່ມາ ຫຼັງຈາກທີ່ໄດ້ຖືກຈັບ ພິທີສົ່ງສະການທ້າວ Gray ກຳນົດຈະມີຂຶ້ນ ໃນວັນຈັນມື້ອື່ນນີ້ ຕຳຫລວດໄດ້ຍອມຮັບວ່າ ຕົນບໍ່ໄດ້ໃຫ້ການຊ່ວຍເຫຼືອທາງການແພດໃນທັນທີ ຫຼັງຈາກການຈັບກຸມ ກ່ອນທີ່ຈະນຳສົ່ງຜູ້ກ່ຽວໄປຫ້ອງຂັງ ເຈົ້າໜ້າທີ່ຕຳຫຼວດ 6 ຄົນ ທີ່ພົວພັນກັບຄະດີຂອງທ້າວ Gray ໄດ້ຖືກສັ່ງພັກການ ໂດຍໄດ້ຮັບເງິນເດືອນ ກົມຕຳຫຼວດນະຄອນ Baltimore ກ່າວວ່າ ຕົນຈະເປີດເຜີຍຂໍ້ມູນ ກ່ຽວກັບການສືບສວນ ສອບສວນ ເຫດການດັ່ງກ່າວ ໃນທ້າຍອາທິດໜ້າ